[Foto’s] 1 dood, 3 beseer toe trok hulle trefFoto: Reaction Unit South Africa ŉ 23-jarige vrou is dood en drie persone beseer toe ŉ vragmotor Vrydagmiddag klante by ŉ supermark in Verulam, KwaZulu-Natal getref het. “Lede van die Reaction Unit South Africa is omstreeks 13:21 na die Waterloo Spar in Umdloti Beach-weg ontbied,” het die organisasie in ŉ verklaring gesê. “ŉ Vrou, wat saam met haar ma geloop het, is op slag dood nadat ŉ vragmotorbestuurder beheer verloor en deur ŉ staalheining gebars het.” Die heining het die pad en die winkel se parkeergebied van mekaar geskei. “Die vragmotor het daarna oor ŉ kragboks gery en ŉ ligte motor en taxi getref. Nog twee vroue is tydens die voorval beseer.” Na bewering het ŉ groep mense, wat van mening was dat die vragmotorbestuurder gejaag het, die bestuurder aangerand. “RUSA-paramedici het die twee beseerde vroue en die bestuurder ondersoek en hulle na ŉ plaaslike hospitaal geneem.” Die oorledene was ŉ inwoner van Waterloo in Verulam.